Da du ikke skriver andet, går jeg ud fra, at du og din mand ikke har oprettet en ægtepagt, og at I derfor har delingsformue i jeres ægteskab. Hvis I har delingsformue, og din mand afgår ved døden før dig, vil jeres samlede formue blive gjort op. Den ene halvdel vil du beholde. Den anden halvdel vil falde i arv efter din mand. Hvis din mand har børn, vil halvdelen af arven efter ham tilfalde dig, og den anden halvdel blive delt mellem hans børn, hvis der ikke er oprettet et testamente. Du vil derfor beholde tre fjerdedele af jeres samlede fælles formue. Hvis du med den sum har råd til at beholde huset, har du mulighed for det. Det vil du også kunne, selv om huset på nuværende tidspunkt ikke er registreret i dit navn. Huset vil så i forbindelse med din mands død blive omregistreret til dit navn, så du fremover står som ejer. Førsteret til huset Da huset er din bopæl, vil du som ægtefælle have ret til at beholde det, hvis du har råd. Det gælder også, selv om der måtte være børn, som også gerne vil have huset. Du har som ægtefælle førsteret til at beholde det hus du bor i. Hvis din mand ikke er insolvent, vil det derfor ikke have nogen praktisk betydning, at du ikke står på skødet. Det afgørende er, om du har råd til at beholde huset. Hvis han er insolvent, vil du skulle betale halvdelen af din formue til din mands kreditorer. Det kan medføre, at du vil have meget svært ved at beholde huset, da du med den resterende halvdel af din formue skal kunne købe hele huset. At du ikke står på skødet, kan også have betydning, hvis I skulle blive skilt. I så fald vil I også skulle dele jeres formue ligeligt mellem jer, men da din mand er eneejer af huset, vil han som udgangspunkt have førsteret til at beholde det. Det gælder selvfølgelig kun, hvis han har råd til at betale dig, så du får halvdelen af jeres samlede fælles formue. Hvis I gerne begge vil stå som ejer af huset, kan din mand overdrage halvdelen til dig. Overdragelsen skal tinglyses, og i den forbindelse skal I betale tinglysningsafgift. Tinglysningsafgiften er 1.850 kroner plus 0,6 procent af købesummen. Overdragelsen fra din mand til dig vil formentlig kunne ske til en lidt mere favorabel pris, da I er nærtstående, hvilket kan medføre en lavere tinglysningsafgift. Såfremt I ønsker at overdrage halvdelen af huset fra din mand til dig, vil jeg anbefale, at I kontakter en advokat, som kan hjælpe jer med det.